Tsirkuseperekonna täieõigusliku liikmena tegeleb Pangaasius lisaks veel akrobaatika ning muude pööraste trikkidega (leivanumbreiks nt kappava kiikhobuse sadulas või Ploomi mõõtu mänguauto istmel seismine ning pidevad põgenemiskatsed söötmistoolist, mis on pannud proua ema igatsusega meenutama Madis Maamesilase ema omaaegset geniaalset elektritoolitaolise disainiga lapsetoitmisiste ideed). Lisaks on  Pangaasius viimaseil kuil pääsenud senisest statisti rollist Ploomi igaõhtustes klounietendustes ning esineb neis nüüd kloun Kauna nime all (Ploom ise on kloun Paun või vahel ka "hiileke nimega Sülg"). Mõnikord annab kloun Kaun koguni sooloetendusi (need koosnevad valdavalt tantsunumbritest, kuivõrd igasugune muusika polkast roki ning oikumeenilise träänsini võtab noorel Pangaasiusel põlve nõtkutama või ülakeha õõtsuma). Ülejäänud perekond istub siis, seljad vastu ahju, ja plaksutab õige koha peal. Pangaasius ei  ole kitsi, vaid plaksutab kaasa (juba viimased kaks kuud).